Papersnake/gushiwen huggingface dataset:
拟古二十七首 其八
孙承恩（明代）

少年不识事，负志殊慨慷。陕小宇宙内，思欲超八荒。

举身登日观，纵目临扶桑。两手擎日月，照耀无边方。

天道有隐幽，世途有更张。群居惭噏噏，独行愧凉凉。

文豹亦雾隐，神龙亦渊藏。蹇予将奈何，聊以永徜徉。
送钱承制赴广西路分都监
苏轼（宋代）

当年我作表忠碑，坐觉江山气未衰。
舞凤尚従天目下，收驹时有渥洼姿。
踞床到处堪吹笛，横槊何人解赋诗。
知是丹霞破佛手，先声应已慑群夷。
（广西僧寺顷有佛动之异，钱君碎而投之江中。
）
次龚象湖韵二首 其一
萧立之（宋代）

一盂野饭落闽州，篁竹烟莎屋压头。学问无穷吾辈老，乾坤能大此身浮。

客窗书传青灯雨，故国溪山黄叶秋。羡子清吟如玉雪，枯肠尘土不堪搜。
赠赵公旦
张嵲（宋代）

少年意气隘九州，远别不为儿女愁。
只今摧颓落异县，跬步信女生离忧。
况今送子又千里，使我别绪何能休。
忆昔石城初识面，两髦紒帻君才收。
余方弱冠事科举，竝辔共适东西州。
春风寻胜襄傍寺，夜月复登临汉楼。
凤林花开无远近，渔梁柳暗迷汀洲。
荆门至陋不足数，杏山百丈清泉幽。
径遇物色尽可记，至今夜梦当时游。
从兹一别星再终，相望不啻马牛风。
临安相见各惊叹，君非丁壮予老翁。
长离更挟鵷雏至，射策同攀郄诜桂。
上书不肯干相公，頫首甘为州县吏。
故人义重非时俗，三程过我荒村寺。
欢言不觉春夜阑，破月已上前林端。
一杯相属且自适，莫话旧游成慨叹。
闻君早有求田约，四方宁有襄阳乐。
时平我则径西归，远追高士鹿门期。
和仲巽过度云岭
苏颂（宋代）

磴道青冥外，跻攀剧箭飞。
朔风增凛冽，寒日减清晖。
使者手持节，征人泪湿衣。
此时仁杰意，心向白云归。
牛
李峤（唐代）

齐歌初入相，燕阵早横功。欲向桃林下，先过梓树中。

在吴频喘月，奔梦屡惊风。不用五丁士，如何九折通。
送元驭阁老二十里桥同前例得一绝句
王世贞（明代）

一叶轻舠破绿蘋，惊看蓬底两纶巾。道人却有分携泪，丞相何无祗候人。
沈敦谟和诗见寄复用元韵
王十朋（宋代）

天使吾侪复会同，笑谈声落酒筵中。语离江北秋正杪，回首闽南岁又穷。

春草池边来好句，木奴皮里隐仙翁。相将再上观潮阁，我已三章乞道宫。
题刘居士江楼
曾致尧（宋代）

刘八江楼雅，诗家不易言。
春风花对岸，夜月水当轩。
帘捲青山入，窗开白浪翻。
画来须妙手，梦去亦清魂。
吟称云初满，登宜雪正繁。
鱼龙惯灯火，鸥鹭识琴樽。
波动簷摇影，潮回砌露痕。
势雄邻碧落，景好怕黄昏。
未许凡踪到，宁教俗态存。
主人凭槛处，寥廓共谁论。
定业寺
胡鉴（宋代）

拂云开紫气，窈窕入幽境。
杉森若趋山，竹青无尽境。
寒螀互响答，野鸟话深静。
暗水冽池光，疏风碎金影。
骋怀抖黄埃，吸影别清镜。
三年面溪西，所乐尤未竟。
出野山益深，佳气为参请。
惟信朱晓早发至古店回诗见寄次韵
杨慎（明代）

井辖虚投夜，河桥暝发时。明星将夙驾，重露欲沾帷。

南浦蘼芜合，东门杨柳垂。回风飘锦字，空谷寄遐思。
句
石文德（唐代）

月沈湘浦冷，花谢汉宫秋。
翁府君挽词
王十朋（宋代）

场屋收功不在身，兰馨玉润总奇人。过庭诗礼家风变，坦腹门奇喜气新。

华屋产芝虽美瑞，白头生齿误青春。篮舆方起南游兴，无奈今年岁在辰。
谢仲长通判朝议兄惠顾渚茶
晁说之（宋代）

天子不尝阳羡茶，二百年余吾侬咨嗟。
可是吾侬咨嗟休，涛江春色远含羞。
赵卿老矣刺史半，缄题寄我甬水头。
故知不敢西争去贵嗜，最宜东来同羇愁。
人生趣尚有穷达，草木还亦如人不。
谁家弃妇泪未乾，忍对孤鸿暮影寒。
赵卿虾菜且良食，莫教归梦到长安。
投周益公三首
王阮（宋代）

公相昔宜避，公闲今可从。
分无先睹凤，情有后凋松。
一瓣今拈出，三熏敢不恭。
谁书御李事，为我赞登龙。
次韵游景叔闻洮河捷报寄诸将四首
黄庭坚（宋代）

汉得洮州箭有神，斩关禽敌不逡巡。
将军快上屯田计，要纳降胡十万人。
堂上行
曹睿（魏晋）

武夫怀勇毅，勒马于中原。干戈森若林，长剑奋无前。
寄裴施州
杜甫（唐代）

廊庙之具裴施州，宿昔一逢无此流。金钟大镛在东序，冰壶玉此悬清秋。

自从相遇感多病，三岁为客宽边愁。尧有四岳明至理，汉二千石真分忧。

几度寄书白盐北，苦寒赠我青羔裘。霜雪回光避锦袖，龙蛇动箧蟠银钩。

紫衣使者辞复命，再拜故人谢佳政。将老已失子孙忧，后来况接才华盛。
偶题三首
王禹偁（宋代）

郑兴亲未葬，张籍眼多昏。
何时解印绶，归去卧山村。
送赴省诸友·方善夫昆仲
刘克庄（宋代）

君家科级每蝉联，何况高才更妙年，
肄业机云同屋住，论文坡颍对床眠。
一双璧有连城价，九转丹能拔宅仙。
句
蒋雝（宋代）

入寺门围玉带水。
崔徽歌 其二
元稹（唐代）

吏感徽心关锁开。
重过邓村
萧澥（宋代）

瘦竹挑云过此村，十年前事总销魂。
当时新庙曾题字，壁才泥枯半不存。
夷齐庙四景 其三 屈蟠松
弘历（清代）

清风台畔屈蟠松，偃折盘盘翠越浓。高咏西山采薇句，果然无碍后凋逢。
减字木兰花·月中笑语
黄庭坚（宋代）

月中笑语。万里同依光景住。天水相围。相见无因梦见之。诸儿水秀。儒学传家渠自有。自作秋衣。渐老先寒人未知。
和子由闻子瞻将如终南太平宫溪堂读书
苏轼（宋代）

役名则已勤，徇身则已媮。
我诚愚且拙，身名两无谋。
始者学书判，近亦知问囚。
但知今当为，敢问向所由。
士方其未得，唯以不得忧。
既得又忧失，此心浩难收。
譬如倦行客，中路逢清流。
尘埃虽未脱，暂憩得一漱。
我欲走南涧，春禽始嘤呦。
鞅掌久不决，尔来已徂秋。
桥山日月迫，府县烦差抽。
王事谁敢愬，民劳吏宜羞。
中间罹旱暵，欲学唤雨鸠。
千夫挽一木，十步八九休。
渭水涸无泥，菑堰旋插修。
对之食不饱，余事更遑求。
近日秋雨足，公余试新篘。
劬劳幸已过，朽钝不任锼。
秋风迫吹帽，西阜可纵游。
聊为一日乐，慰此百日愁。
赴东壑遥望五龙雪色
郜焕元（清代）

径行初日千峰上，俯瞰苍烟一郡西。朔塞天连三晋险，晴空雪压五龙低。

山腰拾级樵争入，树杪盘云岛乱啼。万壑乡园吾独往，岭猿溪月待幽栖。
九日寄昌龄弟 其五
王十朋（宋代）

嘉节苦难遇，故山随俗登。未能如郑谷，一榻对高僧。
剑门
周敦颐（宋代）

剑立溪峰信险深，吾皇大道正天心。
百年外户都无闭，空有关名点贡琛。
礼明招谦禅师塔
释智遇（宋代）

藤深蔓短塔累累，以眼名龙恐是伊。
放下泥盘叉手笑，阿师曾误矮者梨。
棹棹楫
侯善渊（元代）

玄溟精心从初末。罔象恢恢司善恶。暗察无私非失过。真与假，会尽都小可。存亡得失由人作。但向玄门无令错。退隐林泉谁与个。俗情无，
郁孤台?再过虔州，和前韵?
苏轼（宋代）

吾生如寄耳，岭外亦闲游。
赣石三百里，寒江尺五流。
楚山微有霰，越瘴久无秋。
望断横云峤，魂飞咤雪洲。
晓钟时出寺，暮鼓各鸣楼。
归路迷千嶂，劳生阅百州。
不随猿鹤化，甘作贾胡留。
只有貂裘在，犹堪买钓舟。
点绛唇 其二 赠别李唐卿
廖行之（宋代）

秋兴连天，又还不分秋光老。莼鲈犹好。莫落秋归后。

有底从人，上马皆东首。君知否。阳关三奏。消黯情多少。
送正侍者
释居简（宋代）

光明一段自沈埋，大胆粗心用得乖。若谓一时谩得过，阇黎大似不曾斋。
早行
司马光（宋代）

寒犬吠柴门，荒鸡鸣远村。
河声空自急，月影不曾浑。
木末星犹白，榛中露已繁。
客心独惆怅，四顾与谁言。
送筇杖与刘湛然道士
王禹偁（宋代）

有客遗竹杖，九节共一枝。
鹤脰老更长，龙骨乾且奇。
我问何所来，来从西南夷。
因思汉武帝，求此民力疲。
明明圣天子，德教加四维。
蛮貊尽臣妾，县道皆羁縻。
僰僮与笮马，入贡何累累。
此竹日已贱，轻视如蒿藜。
我年三十七，血气未全衰。
况在紫微垣，动为簪笏羁。
倚壁如长物，岁月无所施。
寸心空爱惜，惜此来天涯。
忽承明主诏，来谒太一祠。
再见刘先生，气貌清且羸。
持此以为赠，所谓得其宜。
少助橘童力，好引花鹿随。
步月莫离手，看山聊搘颐。
微物懒致书，故作筇竹诗。
九日临渭亭侍宴应制得长字
沈佺期（唐代）

御气幸金方，凭高荐羽觞。魏文颁菊蕊，汉武赐萸房。

秋变铜池色，晴添银树光。年年重九庆，日月奉天长。
遣兴二首 其一
唐庚（宋代）

南来不觉两秋砧，览照惊呼雪满簪。平日不堪文馆冷，暮年更赋武溪深。

敢缘三已有愠色，自笑一生能苦心。安得袁丝随里闬，斗鸡走狗任浮沉。
顷创棋色之论邦衡深然之明日府中花会戏成二绝
周必大（宋代）

局势方迷棋有色，歌声不发酒无欢。明朝一彩定三赛，国手秋唇双牡丹。
澄清阁
祖无择（宋代）

范滂雅志在澄清，今日廉车命阁名。
华榜高标虽具美，奈何长是困苍生。
送程侍御二首
方回（元代）

乘传来江表，观风遍斗南。
年丰仍物贵，民瘠为官贪。
浩浩良难测，元元恐弗堪。
二星奏天陛，勿谓此常谈。
汗酒
卞思义（元代）

水火谁传既济方，满铛香汗滴琼浆。开尊错认蔷薇露，溜齿微琼菡萏香。

水泄尾闾知节候，津生华盖识温凉。千钟鲁酒空劳劝，一酌端能作醉乡。
新柳
杜牧（唐代）

无力摇风晓色新，细腰争妒看来频。绿阴未覆长堤水，

金穗先迎上苑春。几处伤心怀远路，一枝和雨送行尘。

东门门外多离别，愁杀朝朝暮暮人。
杏花天
史达祖（宋代）

古城官道花如霰。便恰限、花间再见。双眉最现愁深浅。隔雨春山两点。

回头但、垂杨带苑。想今夜、铜驼梦远。行人去了莺声怨。此度关心未免。
菜薖为余唐卿赋
高启（明代）

柱桐里中君始归，菜花满园黄蜂飞。
桔槔倚树长不用，江南雨多山土肥。
方畦独绕看新绿，晚食何须尚思肉。
翠缕登盘春薤香，金钗出盎冬俎熟。
我家亦在莼菰乡，秋风便应归共尝。
潮州司马成何事，回首空愁足万羊。
汉口小住旋附轮舶至沪途中杂诗 其五
李超琼（清代）

金山风紧塔铃摇，铁瓮城西未落潮。过客只沽京口酒，不须兴废问南朝。
胡笳曲
郑愔（唐代）

汉将留边朔，遥遥岁序深。谁堪牧马思，正是胡笳吟。

曲断关山月，声悲雨雪阴。传书问苏武，陵也独何心。
颂古六十二首 其五十二
释清远（宋代）

在途在舍若为酬，莫把先师一例求。雄雄宇宙如王者，未免半边无髑髅。
耄志十首
刘克庄（宋代）

卫王自谓过伊周，奕叶珥貂何足酬。
四世五公禁太盛，六卿三家僭有由。
地寒曾为国远虑，天高未察臣志谋。
京桧令终真幸矣，何须接踵贵熺攸。
论语绝句一百首
张九成（宋代）

一篇乡党尽威仪，夫子寻常岂自知。
若使区区故如此，其劳终亦不胜为。
挽中立宗侯四首 其二
于慎行（明代）

谁言天路远，倏尔赋游仙。貌忆登龙日，神疑化鹤年。

墨堂苔藓闭，画阁网丝悬。忍望邾城墓，萧萧宰树烟。
移住郭婆井官廨二绝句 其一
程公许（宋代）

绝知家具少于车，伴我奔驰几箧书。赖是官清饶暇日，忍教书册与人疏。
登祝融峰
徐照（宋代）

祝融高莫比，身到胜传闻。
日动洞庭水，风开衡岳云。
老僧冬离寺，群狖夜归坟。
后洞连方广，山头路即分。
寄题外氏松源绍祖亭 其二
李纲（宋代）

外族云峰畔，新亭烟水滨。儿童旧游地，感慨易沾巾。

竹里锵鸣佩，山边缭素绅。何当俯轩槛，一览物华新。
呈丘运使三首
赵蕃（宋代）

海内求名辈，如公得未多。
风流正始士，艺达孔门科。
愿识亦已久，陈诗无见诃。
蒿蓬虽培塿，松柏自嵯峨。
送于嵩毓年兄下第
于慎行（明代）

蓟门芳草路悠悠，尊酒相看忆旧游。苑外春风杨柳陌，湖边秋雨芰荷舟。

论心暂解陈蕃榻，失意还凋季子裘。明夜思君孤馆梦，萧条云月不胜愁。
得董都官书因为寄四首 其三
韦骧（宋代）

花表危楼远目穷，华轩不见见春浓。春山缭绕无重数，还在春山第几重。
从范信中觅竹
苏过（宋代）

将军懒著鵔鸃冠，买得林丘小洞天。十亩琅玕寒照座，一溪罗带恰通船。

行当雪夜寻安道，先欲松风借玉川。雨洗娟娟君会否，乞分半亩慰垂涎。
自述
罗从彦（宋代）

松菊相亲莫厌频，纷纷人世只红尘。自怜寡与真堪笑，赖有清风是故人。
会仙山
田同之（清代）

东郭一极目，望见会仙山。仙人在何处，霞外空斑斓。

上有青芝圃，下有白云湾。樵牧无踪迹，飞鸟时往还。
北楼
陈映（宋代）

南涧吹云过北团，北山飞鸟入南山。
区区云鸟缘何事，未似负流太守閒。
寄澶州孙司理
祖无择（宋代）

明道二年同夏课，四人两举尽登科。
孤寒惟子辛勤甚，虚薄伊余忝窃多。
宦路驱驰今各自，名场出处旧相过。
感今怀旧无憀赖，不觉临风发浩歌。
寓居全吴江上 其二
姚申之（宋代）

一雨通宵剪菜畦，波棱生甲晚菘齐。朝来赤脚语言好，醒酒杯羹有宿齑。
新柳
周蕃（清代）

张绪丰神绝可怜，六朝金粉散寒烟。江南无限青青柳，惟有东风似往年。
李士行枯木
张雨（元代）

两株苍柏如蓬首，皮毛剥落心不朽。曾见春风春雨来，相看唤作忘年友。
颂古十一首 其九
释有权（宋代）

佛手驴脚生缘，浩浩丛林盛传。直饶一穿穿却，未免十万八千。
次韵游龙门十绝
洪咨夔（宋代）

苍崖斗立两扉开，竹雨龙归尚殷雷。
袅袅天风瑶草碧，神清依旧锁楼台。
秋日书怀
蔡戡（宋代）

游宦轻千里，閒愁度一秋。
衰颜慵揽镜，病足怯登楼。
事业因循废，功名取次休。
人生聊复尔，一饱更何求。
游仙曲（三首）
屠瑶瑟（明代）

天风飒飒步声虚，一片红云控帝居。
闻道茅家开夕宴，上元亲授太霄书。
晚泊长沙示秦处度范元实用寄明略和父韵五首
黄庭坚（宋代）

秦郎水江汉，范郎器鼎鼐。
逝者不可寻，犹喜二子在。
相逢唾珠玉，贫病问薪菜。
豫愁帆风船，目极别所爱。
句
房与之（宋代）

江水远流千古恨，峡云长作四时容。
和御制赏花钓鱼二首
王安石（宋代）

霭霭祥云辇路晴，传呼万岁杂春声。
蔽亏玉仗宫花密，映烛金沟御水清。
珠蕊受风天下暖，锦鳞吹浪日边明。
从容乐饮真荣遇，愿赋嘉鱼颂太平。
送苏子美
梅尧臣（宋代）

勇为江海行，风波曾不惧。
但欲寻名山，扁舟无定处。
南有鹏若鴞，嶮有石若锯。
毒草见人摇，短狐逢影怒。
不遐尚苦乖，更远饶瘴雾。
东土乃滨海，蜃鼍仍可怖。
壳物怪琐屑，蠃蚬固无数。
咸腥损齿牙，日月复易饫。
二方既若此，往矣无久驻。
竟当西北来，醇酎炙肥羜。
夏不厌浆酪，冬不厌雉兔。
勿言专口腹，口腹人所务。
天台信奇伟，石桥非坦步。
庐岳趣最幽，饥肠看瀑布。
此致虽为高，实亦难久慕。
君行听我言，不听到应悟。
咏梅五十首呈史尚书
释绍嵩（宋代）

独吟高阁对官梅，春色先从笔底回。
诗到扬州定清绝，不才羞作等闲来。
汤泉
洪咨夔（宋代）

水府燃犀处，扶桑浴日时。
能观雷复地，始信坎生离。
净垢元无着，温凉祗自知。
骊山殷鉴在，莫受阿环缁。
西津夜泊
周棐（元代）

孤帆夜落石桥西，桥外青山入会稽。
卧听海潮吹地转，起看江月向人低。
一春衰谢怜皮骨，万国艰虞厌鼓鼙。
何处客船歌《水调》，令人归思益凄迷。
陈玉屏饷瓦窑村银鱼
徐渭（明代）

银鱼百尾瓦窑肥，蛤蜊缄唇径寸围。若更墙头过一斗，杨州鹤亦不须骑。
次韵和钱塘诸公赏梅十绝 其八
邹浩（宋代）

蜜蜂蝴蝶未狂飞，蝼蚁仍难上冻枝。惟有青松一千丈，相看曾共岁寒时。
初入筠州界高冈铺
杨万里（宋代）

千尺霜松夹道周，国初凉繖至今留。
筠州旧是朝天路，六十年来行信州。
和王怀州观西营秋射（得寒字）
耿湋（唐代）

谢公亲校武，草碧露漫漫。落叶停高驾，空林满从官。

迎筹皆叠鼓，挥箭或移竿。名借三军勇，功推百中难。

主皮山郡晚，饮算柳营寒。明日开铃阁，新诗双玉盘。
中秋南康夜会得天字
韦骧（宋代）

宿阴初卷尽，万状正萧然。夜色兼秋半，人情爱月圆。

褫巾洒浊酒，露坐幕青天。佳节还相遇，阳阳忆去年。
台城路 易州寄高寄泉
蒋春霖（清代）

两年心上西窗雨，阑干背灯敲遍。月拥惊沙，星寒大野，马足关河同贱。

羁愁数点。问春去秋来，几多鸿雁。忘却华颠，昔时颜色梦中见。

青衫铅泪似洗，断笳明月里、凉夜吹怨。古石欹台，悲风咽筑，酒罢哀歌难遣。

飞花乱捲。对万树垂杨，故人青眼。雾隐孤城，夕阳山外远。
布袋赞
释普济（宋代）

九十七大人之相，百千亿微尘数身。
兜率长汀人不识，拌擞精神一欠伸。
鹤皋诗为振之作
陆文圭（元代）

鹳鸣于垤妇长叹，鸿渐于陆夫远征。何似山亭闻鹤唳，无人静坐月三更。
多丽 星期与诸子宴集涉园遥同次韵
曹溶（明代）

尺缣残，俊人再聚西园。送芦笳、边风绝远，欢场许驻韶颜。

听莺回、晴窗染绀，浮花去、春渚拖蓝。宦海难经，钱神易别，逍遥总让竹皮冠。

昂首望、横穿斗柄，历历酒星圆。惊相问、善和坊曲，欠取端端。

算香辰、未逢修禊，早看烟月双娟。要离冢、谁嗤灶热，临邛市肯怕琴寒。

禁苑停呼，侯门漫刺，宏词合在客窗间。溯澄湖、蒪羹新熟，勤买橛头船。

吾衰甚、愿分兰畹，洗尽愁山。
寄陈元孝
张家珍（明代）

孤窗有月亭如雪，不见故人空见月。相思杳在天际头，鸿雁一声生白发。
法曲献仙音 官圃赋梅，继草窗韵
李彭老（宋代）

云木槎丫，水荭摇落，瘦影半临清浅。翠羽迷空，粉容羞晓，年华柱弦频换。

甚何逊、风流在，相逢共寒晚。

总依黯。念当时、看花游冶，曾锦缆移舟，宝筝随辇。

池苑锁荒凉，嗟事逐、鸿飞天远。香径无人，甚苍藓、黄尘自满。

听鸦啼春寂，暗雨萧萧吹怨。
大江东去 其五 再咏葡萄
夏言（明代）

一种灵株，细摩挲、不似人间之物。偃蹇虬枝连密叶，风雨暗生物壁。

的的悬珠，汇景如贯，颗颗凝霜雪。交梨火枣，品题未许称杰。

绝怜白玉盘行，黄金笼贮，瑶席清辉发。凉沁诗脾甘露爽，坐使襟尘消灭。

玉女盆头，仙人掌上，直欲披玄发。夜深苍海，骊龙吐出明月。
云隐李季可挽诗二首
曹彦约（宋代）

当年棋酒漫追攀，幕府承平折书闲。
帅事却来兵革后，官身唯冗簿书间。
壮怀日者论交旧，末路天乎与寿悭。
风争浪高云黯淡，讣书新到落星湾。
归兴诗 其十七
张萱（明代）

时事已大谬，我生良不辰。豺狼满关市，椎凿罢耕民。

地脉行见绝，天心无乃嗔。郁陶河上客，御母正逡巡。
遣兴四首 其一
廖行之（宋代）

贱宜人弗齿，贫遣日劳心。不著新诗句，春愁那可禁。
景城杂诗六首 其三
许景衡（宋代）

藜藿晨昏外，诗书寤寐间。百年皆物役，五斗愧身閒。

暖日花争发，春风雁欲还。杖藜俯清浅，萧飒鬓毛斑。
次韵仲至腊梅水仙
韩淲（宋代）

吾家同出郓州梁，冷落江南各一房。梅下水仙京洛种，吟成应话故园香。
池中双鸭甚驯笼赠古灵陈仲
李洪（宋代）

饭馀临槛数龟鱼，蛙黾跳浪亦任渠。
笼寄双凫古灵去，不因羽客换鹅书。
自欺吟
金朋说（宋代）

揠苗昧所养，乞祭骄其妻。
诡遇得禽者，宁无惭嬖奚。
送至机
徐积（宋代）

闭门有幸藏衰病，策杖无因奉俊游。绳缠筋骸方就枕，火烧皮骨正思秋。

览君健句如逢药，慰我孤怀胜凭楼。见说束装行未得，梦魂先到楚江头。
舟行过梅市
陆游（宋代）

新换单衣细葛轻，翛然随处得闲行。
绿阴浦口维舟处，霁日场中打麦声。
醉叟卧途知酒贱，耕农满野喜时平。
老来无复雕龙思，遇兴新诗取次成。
寄罗机宜竟陵督捕六首
项安世（宋代）

只合笑谈油幕，亦烦亲拥琱戈。
小试异时颇收，要观方略如何。
潜山风土
释文珦（宋代）

潜为杭古邑，汉郡属丹阳。
俗本崇勤俭，民终不寇攘。
屋头犹种木，田岸亦栽桑。
颇与豳风类，吾心爱此乡。
谪官后咏怀一首
童轩（明代）

逐队随行二十春，世情谁是旧雷陈。长疑好事皆虚事，不薄今人爱古人。

苔色满墙思故第，江潭何处是通津。分明记得还家梦，依旧红霞作近邻。
宿猿洞和张徽韵
程师孟（宋代）

更深应是枕双欹，思得臯夔事业齐。
终为清时难退隐，出山甘被百禽啼。
病愈小健戏作
陆游（宋代）

路入江村跨蹇驴，鞍前分挂两囊书。
兴来到处沽新酒，不为闲愁要破除。
明河曲
朱受新（清代）

清秋泻影画楼前，一水盈盈耿碧天。若果此中风浪静，女牛何事别经年？
感怀
郑獬（宋代）

北风哭夜星辰寒，竹篱敲戛鸣琅玕。老蟾瘦噤失光采，天地冻琅鱼龙乾。

嘅然忆归几千里，长江大山交屈蟠。湘水东去注不极，我心夜夜如鸣湍。

弟兄起居谅欢适，高堂綵衣翩翻翻。嗟我摧颓落苍海，两腋恨无双飞翰。

远方就学何所得，数年短发才胜冠。何时拂袖得归去，春风笑满南陔兰。
隐迹吴市答谢诸友
陈鹤（明代）

往来吴市且藏名，乞食空门学野僧。
晓泛独先湖口日，夜归长傍酒家灯。
时危有梦依山谷，身病无书问友朋。
世路茫茫何处是，关河西望涕重增。
山店松声二首
杨万里（宋代）

修涂残暑仆夫劳，午憩茅檐尺许高。
忽有凉风飒然起，小松呼舞大松号。
次和李樵怀年丈贻赠凤山九老之作
严而舒（明代）

何须入世叹多艰，蔬水箪瓢乐孔颜。一圣一贤堪诵法，老农老圃亦安閒。

只宜遁迹居东海，切勿移文待北山。千古渊明栽五柳，高风如在许谁攀。
雁翅夹作
孔武仲（宋代）

川险固可畏，顺风胡不行。
维舟雁翅浦，安此水一泓。
宗悫万里雁，谢安江海情，
子何独惴惴，不慕天地鹏。
传闻此洲外，飞廉正豪横。
万马拖缟练，千山雪翻崩。
舟师亦无苦，老子悲震惊。
此语真不迁，我怀谅难胜。
从容把卮酒，坐对离骚经，
起见皖山曲，沉沉夕烟生。
开帘待明月，稳听波澜声。
毗陵午雪一首
黄省曾（明代）

北上逢穷岁，凝云九汉同。送舟冰是浪，吹面雪为风。

玉树延成路，琼花坠作空。寄言羲御者，愿借一轮红。
赠笔
赵蕃（宋代）

管城封已失，少室价难高。
外作萧嵩表，中惭去病鏖。
纵横才适用，脱略已陈劳。
自分当频弃，毋庸谓不遭。
次韵仇仁近有怀见寄十首
方回（元代）

守雌甘似不鸣将，静看无庸手脚忙。
沮溺故难同孔子，绮园何独避高皇。
星移斗转光阴疾，林密山深气味长。
万事灰心如嚼蜡，唯余杯酒未相忘。
酬方吏部石泉与烟霞同板筑
湛若水（明代）

石泉在樵东，烟霞在樵西。同家宇宙内，况复同藩篱。

若欲散沈郁，登高以眺遐。方子于斯时，不弃来烟霞。

若欲翕发散，入谷听潺湲。湛子于斯时，不厌过石泉。

春暮方发育，石泉颇幽独。万水与千山，烟霞堪寓目。

秋冬美朝暾，烟霞颇高寒。晞发与炙背，石泉宜借眠。

绕泉为盘阻，谁复争子所。伏虎与盘龙，呵禁乎不可。

诸子游大科，亦须从大路。有或非吾徒，攻之以石鼓。
梦与之美为寒食之游
司马光（宋代）

寒食无佳赏，芳菲半已空。
夜来逢胜友，未至负东风。
春日郊居四首 其四
刘才邵（宋代）

春事遽如许，登临聊杖藜。游丝斜带日，细草未沾泥。

风软花香熟，烟酣柳色迷。慇勤嘱鶗鴂，芳卉正萋萋。
慰人受侮
沈周（明代）

先生无喜亦无嗔，默默熙熙满抱春。已办恕心何忤物，尽能虚已自容人。

卧凭高枕欺江雨，醉把深杯纳世尘。向晚不知花在地，开门一笑堕头巾。
茶山 其二
韩淲（宋代）

南风满脩竹，两贤凛如生。残僧具汤饼，茗椀寒泉清。

归来涉城市，货殖何纵横。溪明漾长桥，履此复畅情。

喧寂等一境，人世不足惊。北窗卧微凉，神思才清平。
游庄严寺园
贺铸（宋代）

石楠花落小池清，独下平桥弄扉行。
蔽日绿阴无觅处，不如归去两三声。
赠桐庐县令
孙应时（宋代）

偶然姓字齿乡评，若误旁人问弟兄。
五斗还来作邻社，一杯真此定宗盟。
公怀荦荦英雄事，我独区区丘壑情。
便看蛟龙擘云起，何由鸿雁作行鸣。
颂古一○一首
释子淳（宋代）

虚堂寂寂夜深寒，携得瑶琴月下弹。
不是知音徒侧耳，悲风流水岂相干。
诗赠晚学李君
邢仙老（宋代）

旋滴岩头石里泉，研朱将点洞灵篇。
祇看壁外数千卷，胜走人灵三百年。
何事投心求妙友，便须穷力到真仙。
竹灵松径逍遥境，雅使仙翁瓷意眠。
读陆云西志供定城墓有感书呈子勉总干三首
释道璨（宋代）

到家差晚两眉颦，直气轮囷吐未伸。
却恨青山埋骨早，不教眼见洛阳人。
次韵子厚弟小春偶成
王之道（宋代）

强插梨花做小春，风前诗思有余清。
路逢野老那知姓，耳听幽余自唤名。
岁晚山林松桧色，天寒关塞鼓鞞声。
枕流潄石君无笑，我欲岩居学子荆。
寄冯员仲
王十朋（宋代）

相见惟言去，吾今去已成。著鞭先几日，不及送君行。
保定府 其二
陈孚（元代）

万点寒鸦噪野烟，保州城上夕阳天。道傍苔碣麒麟卧，知是谁家旧墓田。
五月七日先皇帝忌辰次涯翁先生诗韵
杨一清（明代）

白头攀望鼎湖弓，犹忆含香侍从同。
周咏恩深余《湛露》，虞弦响绝更薰风。
伤心遗诏龙沙外，注目宸容豹尾中。
六载归朝无寸补，轻车空踏软尘红。
应化非真分第三十二
释印肃（宋代）

如如皆合道，休向外边讨。
大地作纤尘，万里无茎草。
诗送玄静先生归广陵
李隆基（唐代）

默受王倪道，逾深尹喜师。欣同八景会，更叶九丹时。

鸾鹤遥烟境，江山渺别思。当迁洞庭日，留念上京期。
峡山寺竹枝词五首
杨万里（宋代）

一水双崖千万萦，有天无地只心惊。
无人打杀杜鹃子，雨外飞来头上声。
题廖凤舒《新粤讴》四首 其三
曾习经（清代）

晓风残月大江东，不是怜侬更恼公。曲子头衔原不恶，秋堂烛泪引宵红。
谷神歌
吕岩（唐代）

我有一腹空谷虚，言之道有又还无。言之无兮不可舍，

言之有兮不可居。谷兮谷兮太玄妙，神兮神兮真大道。

保之守之不死名，修之炼之仙人号。神得一以灵，

谷得一以盈。若人能守一，只此是长生。本不远离，

身还不见。炼之功若成，自然凡骨变。谷神不死玄牝门，

出入绵绵道若存。修炼还须夜半子，河车般载上昆仑。

龙又吟，虎又啸，风云际会黄婆叫。火中姹女正含娇，

回观水底婴儿俏。婴儿姹女见黄婆，儿女相逢两意和。

金殿玉堂门十二，金翁木母正来过。重门过后牢关锁，

点检斗牛先下火。进火消阴始一阳，千岁仙桃初结果。

曲江东岸金乌飞，西岸清光玉兔辉。乌兔走归峰顶上，

炉中姹女脱青衣。脱却青衣露素体，婴儿领入重帏里。

十月情浓产一男，说道长生永不死。劝君炼，劝君修，

谷神不死此中求。此中悟取玄微处，与君白日登瀛洲。
寿懒庵赵先生十首 其九
陈元晋（宋代）

开济平生学，忠精一寸心。时危添白发，意远寄清吟。

河洛风埃满，江湖岁月深。眼明天柱壮，𤃩渌对渠斟。
南乡子 其一
欧阳炯（唐代）

嫩草如烟，石榴花发海南天。日暮江亭春影渌，鸳鸯浴，水远山长看不足。
迁居柳市有感 其一
周行己（宋代）

缅怀彭泽令，从借剡溪居。水漫众流会，山连夜径疏。

闭关非避世，为道久忘书。乍惬幽栖趣，永欣尘鞅除。
悼罗隐
归仁（唐代）

一著谗书未快心，几抽胸臆纵狂吟。管中窥豹我犹在，

海上钓狂君也沈。岁月尽能消愤懑，寰区那更有知音。

长安冠盖皆涂地，仍喜先生葬碧岑。
句 其二十九
楼楚材（宋代）

着马轻鞍重，随僧皂衲斑。
紫木笔花
舒岳祥（宋代）

簪笔侍臣辉荷橐，丝纶郎省照薇花。
管城不任中书职，咄咄书空蘸晚霞。
即事
金履祥（宋代）

佳人早幸已从良，好治丝麻理素妆。
休向人前售歌舞，春风宁得几时香。
魏彦诚挽诗三首 其二
洪适（宋代）

偃月欺天日，淫刑及反唇。程论传学者，粤岭作流人。

贻后端无憾，瞻前讵有邻。太刚终龃龉，袖手老江滨。
问西湖梅
曹勋（宋代）

山肋梅花秀色新，不堪寒雨浥清尘。故应倒影澄澜碧，湿玉吹香烂熳春。
同圣俞十二月十三日喜雪
刘敞（宋代）

楚越祅氛杂炎瘴，凭陵中州冬益壮。天兵横厉江湖间，杀气益益逐飞将。

南风不竞寒律回，暮雪远从阊阖来。云崩涛涌天地闭，埽洒万里空尘埃。

公卿入贺陛下圣，海神来朝军事定。
汉苑行 其二
王称（宋代）

露凝仙掌月华清，灯暗长门梦不成。咫尺昭阳承宠处，夜深犹自按歌声。
冬夜有怀柯田山人四首
张元干（宋代）

坐阅干戈扰，输公已定居。
生涯今易足，世态莫嗔渠。
晷短全疏客，窗晴好对书。
故山常入梦，何日到吾庐。
杨梅洲别墅
燮元圃（宋代）

枯桑败叶集寒鸦，篱落芙蓉晚见花。
有客归来新作主，钓鱼湾处是生涯。
过雁山
王十朋（宋代）

清秋天气过山中，征雁行人路不同。从此又劳千里翼，传书来往浙西东。
人日和同院 其二
李正民（宋代）

跳丸日月走虚空，又见曦轮参尾中。冰雪侵凌伤暖律，芳菲排办待和风。

家无儋石犹能乐，腹有诗书未是穷。酒后笑谈无畔岸，更将妙道问鸿濛。
题百官步
李光（宋代）

晓雨微茫水接天，隔江茅店有炊烟。杖藜独上沙头路，犹记当时赶渡船。
和道先南城逢相工
吕南公（宋代）

古人往矣说可传，显以悟者其为贤。周侯树立囹圄饿，蔡泽饱足四十年。

知之穷通信已妙，降此抵乞食与钱。贪谀末俗满吻涎，一中百否纷可怜。

吾徒自断休问天，书册读尽头苍然。功名分比橐里弦，且饮美酒饲豚肩。
戏友人买侍儿归
林尚仁（宋代）

几扣吟窗多不遇，识君虽久会君稀。
近闻行李担书去，添得明珠伴剑归。
开瓮酒香春绕屋，倚栏人醉月侵衣。
野夫别有观心法，不在深山独掩扉。
道院素食对牡丹观前贤遗墨数幅 其二
姚鼐（清代）

低徊往迹感犹新，安得前贤共此辰？消受落花春尽雨，天香寒渗白头人。
桃源图
楼钥（宋代）

桃源初传武陵谿，靖节作记人不疑。
其先深避嬴政虐，嘉遯与不真相违。
尚不知汉况晋魏，子孙绵远无终期。
正如三韩有秦语，传为神仙愈难知。
桃林洞府渔人窥，别有天地均四时。
意必智者塞其蹊，不然将为不所羁。
后人想像作图画，但见耋稚咸嬉嬉。
人家随处成井市，畎亩颇亦分塍畦。
井鬼下照坤之维，方士异人多崛奇。
筠笼二版坚如铁，能刻景物穷纤微。
净室给以酒盈斗，一昔图成了无亏。
同寮欲求第二本，版忽震裂人已非。
夷坚志怪言历历，何意今乃亲见之。
未知桃源有此否，此事茫昧不可稽。
初疑长房缩地脉，又似照影归摩尼。
巨丽写成阿房赋，牵连貌出连昌辞。
采女细数七十二，人言霓裳舞羽衣。
楼阁玲珑在缥缈，其间恐有太真妃。
刻画工巧不固鲜，磨公岁月或可为。
彩鸾唐韵已甚捷，未见神速能如斯。
尚有渔舟傍阶墀，咫尺安知前路迷。
天圣已踰三甲子，何人宝藏至今兹。
南丰丈人惠墨本，老眼增明失昏眵。
固知凡踪不可到，一梦游仙犹庶几。
秘之十袭何以报？赠子相好无衰时。
句
查密（宋代）

潼关一败胡儿喜，簇马骊山看御汤。
母氏生朝会同官
孙应时（宋代）

乐回和气作春温，香袅禅云映酒尊。
盛事同官皆有母，可人今酒喜生孙。
一杯首奉吾亲寿，百拜心知造物恩。
看取朱颜长不老，年年宾客醉盈门。
寄沈褒秀才
杜牧（唐代）

晴河万里色如刀，处处浮云卧碧桃。仙桂茂时金镜晓，

洛波飞处玉容高。雄如宝剑冲牛斗，丽似鸳鸯养羽毛。

他日忆君何处望，九天香满碧萧骚。
赠太师中书令王公挽辞二首
苏颂（宋代）

汾曲名家相国孙，翊登枢铉继承恩。
旂章礼秩连三府，彝鼎功名载一门。
棺歛袞衣哀册异，路驱班剑葬仪存。
清规素履知无晦，金刻雄文贲九原。
欢喜吟
邵雍（宋代）

扬善不扬恶，记恩不记雠。
人人自欢喜，何患少交游。
赞历代天师 第二十八代讳敦复字延之
白玉蟾（宋代）

棘围战罢笑归来，一寸功名心已灰。白鹤何年归洞府，夕阳影里野猿哀。
渡扬子
楼钥（宋代）

江豚吹浪雨飕飗，望断天涯人白头。
一舸乘风渡扬子，数鸥导我过瓜州。
江梅引 泰和中，西州士人家女阿金，姿色绝
元好问（金朝）

同郡某郎独华腴，且以文采风流自名。女欲得之，尝见郎墙头数语而去。他日又约於城南，郎以事不果来，其后从兄官陕右，女家不能待，乃许?????*闻者悲之。此州有元魏离宫，在河中＊，士人月夜踏歌和云，魏拨来，野花开。故予作金娘怨，用杨白花故事。词云，含情出户娇无力，拾得杨花泪沾臆。春去秋来双燕子，愿衔杨花入窠里。郎中朝贵游，不欲斥其名，借古语之道。读者当以意晓云。骨化形销，丹诚不泯，因风委露，犹托清尘，是崔娘书词，事见元相国传奇墙头红杏粉光匀。宋东邻。见郎频。肠断城南，消息未全真。拾得杨花双泪落，江水阔，年年燕语新。见说金娘埋恨处。蒺藜沙，草不尽，离魂一只鸳鸯去，寂寞谁亲。惟有因风，委露托清尘。月下哀歌宫殿古，暮云合，遥山入翠颦。
句
郑居中（宋代）

邱壑未应容谢传，衮衣行见命周公。
观德亭画壁
郭祥正（宋代）

画手非工本亦佳，四时景物寓天涯。最怜荷折秋容晚，双雁徘徊下软沙。
和成父过宝应县韵
袁说友（宋代）

趁得花封八月凉，相家有子绾铜章。
习华指日神京路，此地方知宝应祥。
题金陵杂兴诗后八首 其一
薛师董（宋代）

舒王不让杜樊川，二十八字今断弦。可怪苏郎呈好手，剪花排锦蒋山前。
光绪庚寅出都赠沪江陆较书八首 其二
夏曾佑（清代）

一自子荆伤水逝，无端王粲浩南征。笙歌犹是人间世，不到中年泪已倾。
后九首
刘克庄（宋代）

老去具一只眼，向来隔几重膜。
尽见夫子宗庙，遍观弥勒楼阁。
鹧鸪天
徐叔至（宋代）

两两台符映昴躔，南薰披拂寿炉烟。宝图继统千龄会，金铉调元一相贤。兰玉满，庆蝉联。天教世有鲁山川。霞觞更对瑶池，共看蟠桃着子年。
读汉书
白居易（唐代）

禾黍与稂莠，雨来同日滋。桃李与荆棘，霜降同夜萎。

草木既区别，荣枯那等夷。茫茫天地意，无乃太无私。

小人与君子，用置各有宜。奈何西汉末，忠邪并信之。

不然尽信忠，早绝邪臣窥。不然尽信邪，早使忠臣知。

优游两不断，盛业日已衰。痛矣萧京辈，终令陷祸机。

每读元成纪，愤愤令人悲。寄言为国者，不得学天时。

寄言为臣者，可以鉴于斯。
偈三首
释本逸（宋代）

开口是，合口是，眼下无妨更著鼻。
开口错，合口错，眼与鼻孔都拈却。
佛也打，祖也打，真人面前不说假。
佛也安，祖也安，衲僧肚皮似海宽。
李汝洲三尹观涛
杨浚（唐代）

沧海横流一棹还，狂歌曾识旧时颜。鬓丝禅榻茶烟后，腰鼓重烦说对山。
自叹
文天祥（宋代）

功业羞前辈，形骸感故吾。
屡判嵇绍血，几无庆公须。
落落惟心在，苍他有意无。
江流总遗泪，何止失吞吴。
挽泽萌和尚七哀歌
成鹫（清代）

我所思兮在华亭，孤舟来往江波清。龙蛇混杂双眼明，车螯缩爪虾努睛。

晚来钓得赤梢鲤，三界横身棹臂行。呜呼，一歌兮歌一唱，满船明月空惆怅。

我所思兮在丹霞，开炉烹佛称作家。三岩高处天雨花，狸奴白牯眼着沙。

长者峰前见宾主，石头路滑空波吒。呜呼，再歌兮歌再歇，海螺吹落千山月。

我所思兮在栖贤，师王踞座五老前。百鸟衔花觐法筵，千峰流水归玉渊。

一声长笑别三峡，丘壑无光山寂然。呜呼，三歌兮歌三叠，须臾便隔僧祗劫。

我所思兮在海云，祖翁田地荒耕耘。象王归耕耕日曛，一期建立殊功勋。

大除灯火日面佛，劝请住世徒殷勤。呜呼，四歌兮歌四愁，鸟啼双树声啾啾。

我所思兮在怡山，欲去未到身先还。鼓山斫额非等閒，祖庭虚席遥瞻攀。

半途息肩日西夕，清风早入仙霞关。呜呼，五歌兮歌五噫，只屦单提谁得知。

大人大人生马驹，四蹄蹴踏无贤愚。不动鞭影先驰驱，羞与驽骀追步趋。

房星掩曜天驷殒，渥洼接踵鸣天衢。呜呼，六歌兮歌六匝，疋练横空风飒飒。

小人小人号顽牛，他家水草曾淹留。朝辞主人归故丘，晚来相见西溪头。

横吹铁笛人何处，顾影惊心水自流。呜呼，七歌兮歌七哀，何时携手归乎来。
送畅当还旧山
卢纶（唐代）

常逢明月马尘间，是夜照君归处山。

山中松桂花尽发，头白属君如等闲。
离京城宿商山作
雍陶（唐代）

山月吟声苦，春风引思长。
无由及尘土，犹带杏花香。
龙花寺主家小尼（郭代公爱姬薛氏幼尝为尼小名仙人子）
白居易（唐代）

头青眉眼细，十四女沙弥。夜静双林怕，春深一食饥。

步慵行道困，起晚诵经迟。应似仙人子，花宫未嫁时。
送郑雪屋归里
李昴英（宋代）

征衣点落红，君去与春同。
贫到归时见，吟多醉后工。
不应冠尚鹖，自许气如虹。
忽着看山眼，飞帆吸快风。
偈
新罗僧（唐代）

三千里路礼师颜，师已归真塔已关。鬼神哭泣嗟无主，空山只见水潺湲。
念奴娇
佚名（宋代）

对景真奇绝。
瀑布
许及之（宋代）

循崖瀑布悬，遇坎茶铛沸。水哉斯何取，本者固如是。
点绛唇（题雪中梅）
宝月（宋代）

春遇瑶池，长空飞下残英片。素光围练。寒透笙歌院。莫把寿阳，妆信传书箭。掩香面。汉宫寻遍。月里还相见。
偈颂一百二十三首
释崇岳（宋代）

月旦曰朔，月圆曰望。
八字打开，有收有放。
萨怛阿竭，二千年前。
摩醯首罗，顶门正眼。
觌面提持，生铁门限。
俊底撩起便行，漆桶一任板。
送元遗山
杨云鹏（元代）

三馆才名天下闻，乱来俗议漫纷纭。两朝文笔谁争长，一代诗人独数君。

南浦春深愁送别，西山晚翠约平分。何时并坐龙潭上，野水添杯看白云。
诘旦两公各以诗来走笔和答
胡应麟（明代）

联飞鸿翼度天涯，并握鸾笺思转遐。季重词名元海岱，孟阳诗笔半云霞。

提携顿觉燕金重，顾盼宁愁赵璧瑕。宛转双珠呈夜色，不知庭月坠春笳。
呈嬾翁六首
白玉蟾（宋代）

倦子冷居姑射，居士高卧毗耶。
钝置诗盟酒约，只自焚香喫茶。
送陈景著编脩以母老乞近地得福州教授
杨士奇（明代）

振佩谢彤陛，驱车出重城。堂中有寿母，奉以趋脩程。

秉志存事有，母也迫衰龄。仰荷圣主仁，俯谐乌鸟情。

维时六月中，流金赫炎蒸。行路岂不难，适愿心孔宁。

济济玉堂侣，祖饯罗冠缨。眷言夙昔好，何以赠子行。

易得四海誉，难致乡里名。矧乃来学众，逝将于我承。

黾勉慎所操，庶用闳休声。
沁园春·观潮
吴伟业（清代）

八月奔涛，千尺崔嵬，砉然欲惊。似灵妃顾笑，神鱼进舞；冯夷击鼓，白马来迎。伍相鸱夷，钱王羽箭，怒气强于十万兵。峥嵘甚，讶雪山中断，银汉西倾。
孤舟铁笛风清，待万里乘槎问客星。叹鲸鲵未翦，戈船满岸；蟾蜍正吐，歌管倾城。狎浪儿童，横江士女，笑指渔翁一叶轻。谁知道，是观潮枚叟，论水庄生。
秋旱继以大风即事十首
刘克庄（宋代）

作苦三时逸在冬，安知一篑尚亏功。
愁闻地籁吹羊角，不见天瓢滴马鬃。
十三日再赋二首其一以赞使君是日对花赋此韵
陈与义（宋代）

武林曾识最高枝，百感重逢岁月迷。
向日擘笺须彩凤，如今执楯要文犀。
西楼夕望
宋祁（宋代）

炎氛随日入，岑寂坐遥帷。
倦鹜昏投浦，惊蝉夜去枝。
桂华兼月破，槎影带星移。
珍重窗风好，羲人即此时。
小重山·春到长门春草青
李清照（宋代）

春到长门春草青，江梅些子破，未开匀。
碧云笼碾玉成尘，留晓梦，惊破一瓯春。
花影压重门，疏帘铺淡月，好黄昏。
二年三度负东君，归来也，著意过今春。
和喻迪孺郎中春日书事二首
郭印（宋代）

人间春思漫纷争，祗把新诗唤晓莺。
妙处镌镵应鬼泣，醉中挥洒自风生。
谁知雅道当今绝，独与骚人并驾行。
尺纸飞来光照夜，小窗申诵到参横。
天仙子 除夕
仇元善（清代）

蓬矢桑弧男子事。题柱请缨畴昔志。英雄昔必以家为，昔节气，昔年岁。

遇盏便倾逢枕睡。

昔事比来情景异。睡也不成倾不醉。迢迢清夜岁云徂，星欲晦，霜初坠。

爆竹一声心共碎。
赠宋尚木
柳如是（明代）

永栖无缓阻，悷思时为防。漂漂中自合，遇物资所详。

幽姿终见迥，清晖亦与亢。平蹙固异安，聊虑矜未央。

纷然赴柔节，属要更屡忘。揽君意气盛，使我心志长。

正说示区理，植思去所妨。静默有深态，神锋匪萧浪。

峥嵘散条纪，慷慨恣霸王。与论天下事，历历为我伤。

斯入信龙蠖，良会多彷徨。策奇及涤体，俯仰何洋洋。

读书兼射猎，不屑夷门傍。惜此然诺心，十年不得扬。

逢君青冥器，往往无尽藏。知己真难酬，中夜恒怏怏。

念此苕华发，严志同秋霜。
夜宿郁木福地尚羊明月间遐想仙风得五十六字
罗与之（宋代）

骑气乘云事已灰，娟娟野月照苍苔。
自怜不及坛前古，曾遇仙翁蹑屐来。
寄题行林寺照堂
释德洪（宋代）

闻说行林寺，杳然丛秀间。堂清开水镜，山好理烟鬟。

有雾窗呵暗，无尘扉自关。人牛今不见，蓑苙两俱闲。
与林中书李礼部同宿囊山三首
刘克庄（宋代）

三儒夜话俱忘寝，户外纵横卧仆夫。
椰腹拈来即书簏，芋头煨熟当行厨。
谪仙岂是无诗种，处士相传有句图。
师服何曾能把笔，短章吟就改还涂。
友芳园杂咏为吕心文作二十五首 其二十四 听溜石
欧大任（明代）

竹间鸣濑长，泠泠七弦响。漱石枕流谁，松风助幽赏。
寿致政徐光禄
赵汝腾（宋代）

易跻廿四中书考，难聚三千听讲生。
入侍亲庭为一笑，方瞳弘景转精神。
驻跸扬州以提点刑狱公廨为尚书省礼部在西北隅卷书楼下甲戌年余尝寓止焉今寓直其下有感
程俱（宋代）

三入南宫更白头，夜寒持被卷书楼。那知趼足半天下，投老浮山省旧游。
偈颂一百零一首
释慧性（宋代）

心月孤圆，清光皎洁。
吞尽十方空，银碗裹盛雪。
本光瑞如此，笔倒灯明佛。
归朝欢
赵崇（宋代）

翠羽低飞帘半揭。宝簟牙床凉似雪。窗虚云母澹无风，隔墙花动黄昏月。玉钗鸾坠发。盈盈白露侵罗袜。记逢迎，鸿惊燕婉，灯影弄明灭。

蜀雨巫云愁断绝。罗带同心留绾结。交枝红豆雨中看，为君滴尽相思血。染衣香未歇。夜阑天净魂飞越。正锁凝，一庭秋意，烟水浸空阔。
和刘过夏虫五咏·蚓
孙应时（宋代）

高人百尺楼，万里对天宇。
白水渺江湖，清明到窗户。
跏趺作禅定，不闻雷破柱。
从渠蚯蚓歌，自趁商羊舞。
哭孟东野
贾岛（唐代）

兰无香气鹤无声，哭尽秋天月不明。

自从东野先生死，侧近云山得散行。
昼短夜长
弘历（清代）

昼短夜长，秉烛夜游。昼长夜短，良夜如流。夜游花似雾中看，如流良夜难成眠。

我欲易春日为夏日，使坐花而飞觞者，皆尽兴以交欢。

更欲易夏夜为冬夜，使隐几而梦蝶者，乃不苦于仆缘。

知不可乎骤得，徒寤寐以永叹。吁嗟乎得必有失，智不如愚。

倏忽凿而混沌死，天地有憾何时无。
二十年前与曾恭仲为忘年之交岁辛亥值便赋长
曾丰（宋代）

孔欲华颠祢妙龄，忘年不足更忘形。
弟兄偏是子眉白，朋友独于吾眼青。
心若互驰常鉴寐，迹如相避各云萍。
十年功已到千古，何日酣看又饫听。
秋浦清溪雪夜对酒，客有唱山鹧鸪者
李白（唐代）

披君貂襜褕，对君白玉壶。雪花酒上灭，顿觉夜寒无。

客有桂阳至，能吟山鹧鸪。清风动窗竹，越鸟起相呼。

持此足为乐，何烦笙与竽。
情
吴融（唐代）

依依脉脉两如何，细似轻丝渺似波。
月不长圆花易落，一生惆怅为伊多。
偈颂四十二首
释祖先（宋代）

智慧弓，坚固箭，
射破虚空成两片。海门斜去两三行，
惊起暮天沙上雁。牛头没，
马头回，铁壁银山一拶开。
上苑玉池方解冻，湖光潋滟映崔嵬。
却笑普通年远事，不从葱岭带将来。
素丝
黎景义（明代）

艳色皆染濡，兹惟存一洁。皓皓悉几微，畴克觅污涅。

殆是天所悉，而非人所雪。碧空秋露垂，崇涧瀑流洌。

世道趋浮靡，华饰以为悦。君子神闇淡，赏心迥区别。

绘涂祇增巧，清白宁伤拙。纵使成文章，毕竟属后设。

岂若丝之素，自然高绮缬。苍苍县正色，云彩幻一瞥。

黑将悲霗雨，赪亦憎虹蜺。所贵有本真，宇宙乃不绝。
用乌山韵题碧吟卷
胡仲弓（宋代）

湖海元龙气，因吟恐负身。
世间无谒客，天下有诗人。
题巫山神女庙
唐耜（宋代）

楚泽隐巫山，翠壁开鸿濛。万流束长峡，怒浪日簸舂。

朝晖澹高唐，岩阿閟彤宫。罘罳散烟雾，荣光绕长虹。

恭闻云华君，少阴体冲融。受道紫清阙，飞化凌三空。

徜徉江海上，千骑驰苍龙。羽节回天津，央央弭层峰。

悽恻下土人，昏垫无所容。宝书授神禹，百灵倏奔从。

蛟螭委鞭策，山川奠西东。九州免为鱼，遂成万世功。

嗟余晚闻道，蓬心蔽倥侗。维舟垂崖边，再拜望遗踪。

嶙峋山头石，云衣尚溶溶。缥缈玉瑛台，如在指顾中。

童律不可问，至言谁击蒙。仰首天坛下，松柏悲回风。
徐祠曾碑久仆前山长胡端逸与士友共竖之邀予
陈杰（宋代）

短世人间厦几颠，高风湖上榻犹悬。
荒凉士竖残碑日，辽邈官修废祀年。
万古南州人似玉，千秋曾子笔如椽。
斯文未丧神犹在，会见冠裳拥坏阡。
感归
张祜（唐代）

行却江南路几千，归来不把一文钱。

乡人笑我穷寒鬼，还似襄阳孟浩然。
甲子秋八月偶思出游往往累日不能归或远至傍
陆游（宋代）

蓍囊药芨每随身，问病求占日日新。
向道不能渠岂信，随宜酬答免违人。
乃相与濯足于落涧泉语笑不相闻于是听其声于习观亭为之诗曰
释德洪（宋代）

卧听石间流水，起寻洞口归云。但愿一生如此，闲游更复同君。
人日
方岳（宋代）

柳思花情晓夜春，空山烟山亦精神。
閒中富贵阳和月，静处乾坤自在身。
久悟前三吾是客，又经上七日为人。
一蓑耕绿山南北，有赋何烦问大钧。
第一溪山
陈宓（宋代）

万家楼观巧回环，紫翠泓澄俯仰间。
莫道七闽无好境，东南第一此家山。
次韵和杨公济见赠三首 其二
孔武仲（宋代）

鲁国鮿生与俗同，何尝孤讦慕龙逢。邑佳不及陶彭泽，官小差肩邴曼容。

故国安栖无一瓦，高堂失养感千钟。贤豪见顾何恢廓，自写新诗慰病慵。
夜飞鹊 道宫别情
周邦彦（宋代）

河桥送人处，良夜何其？斜月远堕余辉。铜盘烛泪已流尽，霏霏凉露沾衣。

相将散离会，探风前津鼓，树杪参旗。花骢会意，纵扬鞭、亦自行迟。

迢递路回清野，人语渐无闻，空带愁归。何意重经前地，遗钿不见，斜径都迷。

兔葵燕麦，向残阳、欲与人齐。但徘徊班草，欷歔酹酒，极望天涯。
和酒禁
赵希逢（宋代）

井田未坏军民一，去古堪嗟此意衰。
守望扶持无复有，一杯也自立藩篱。
减字木兰花（和人梅词）
谢薖（宋代）

江边一树。愁绝黄昏谁与度。琪树琼枝。不受雄蜂取次欺。

风前望处。直恐乘风吹得去。能动诗情。故与诗人独目成。
鹧鸪天（席上再用韵）
辛弃疾（宋代）

水底明霞十顷光。天教铺锦衬鸳鸯。最怜杨柳如张绪，却笑莲花似六郎。

方竹簟，小胡床。晚风消得许多凉。背人白鸟都飞去，落日残□更断肠。
咏怀
文天祥（宋代）

阴阳相烹然，天地一釜鬵。
人生居其间，便同肉在砧。
热犹以火居，湿犹以汤浔。
一岁一煅炼，老形忽駸駸。
吾生四十六，弱质本不任。
矧当五六年，患难长侵寻。
子卿羝羊节，少陵杜鹃心。
酷罚毒我肤，深忧烦我襟。
蹉蹉夏涉秋，天道何其淫。
或时日杲杲，或时雨淋淋。
方如坐蒸甑，又似立烘煁。
水火交相禅，益热与益深。
宛转儿戏中，日夜空呻吟。
何如真鼎镬，殊我一寸金。
脱此寒暑殻，谁能复岖嵚。
与小女
韦庄（唐代）

见人初解语呕哑，不肯归眠恋小车。
一夜娇啼缘底事，为嫌衣少缕金华。
和唐秘校见贻长篇
吴儆（宋代）

君才离奇卧壑松，力回万牛匠非哲。
我如坎井可窥底，短绠未汲固自竭。
饥寒驱置簿领中，巧匠旁观指濡血。
逢人首下尻益高，敢遇督邮腰不折。
憧憧往来穷朝昏，负负江湖弄风月。
邑虽陋室无佳士，稍输城府开私谒。
平生闻人说项斯，秀句秋江更清澈。
鼯径经雨忽蛩然。倾囷倒廪不我屑。
渥洼汗血绝后殿，天球河图合前列。
要知暖须自知，舐蜜中边不容说。
痴儿徒痴不了事，相留汤饼未暇设。
如今岂止倾盖旧，向者固已闻风说。
命之穷达有宿分，男儿功名在晚节。
未应种豆趣南山，试一上书干北阙。
君不见少陵流落老更穷，长叹自比稷与契。
读邵不疑学士诗卷杜挺之忽来因出示之且伏高
梅尧臣（宋代）

作诗无古今，唯造平淡难。
譬身有两目，了然瞻视端。
邵南有遗风，源流应未殚。
所得六十章，小大珠落盘。
光彩若明月，射我枕席寒。
含香视草郎，下马一借观。
既观坐长叹，复想李杜韩。
愿执戈与戟，生死事将坛。
借叶内翰画令小江模写
程俱（宋代）

十年同舍今华颠，印山满眼囊无钱。每看图画辄心醉，自笑说食流饥涎。

世间范李真幻士，断取妙喜移山川。朝来问疾方丈室，但怪衡霍罗窗轩。

飘风急雨暗四泽，转看锦翠开云烟。崔嵬磊块冻相倚，恍然雪塞蓝田关。

是中大有结茅地，指点三径依林泉。世人无乃笑痴绝，心境二妄交相缠。

安知三万师子座，同此幻力无中边。衢山小江新悟幻，落笔欲追祈与虔。

愿从公借此妙景，已具东绢和丹铅。照中写照供幻观，聊自慰藉销穷年。

千岩万壑纳环堵，更令一拂松风弦。
和陶渊明饮酒诗
滕岑（宋代）

是非俱幻影，妄别伪与真。
世界如空华，谩公浇与淳。
古人今何在，千载一梦新。
唐虞且空虚，岂复有隋秦。
况我此之身，天地一微尘。
区区欲徇世，用力嗟徒勤。
迩来稍自悟，遂与杯酌亲。
世味如嚼蜡，说酒犹生津。
朝醉忘盥頮，暮醉忘冠巾。
世人自我异，我岂异世人。
竭前明吏部考功员外郎华节悯公讳允诚祠
张洵佳（清代）

门对清溪水一方，森然古柏见祠堂。披肝疏草光青史，带发头颅见烈皇。

第一清官标姓氏，在三大节定存亡。鹅湖支派椒繁衍，毕竟忠良世泽长。
晓游朝阳岩
汤右曾（清代）

言寻朝阳岩，烟日初弄影。清晖媚幽姿，散步得妙领。

连娟浮岩崿，远目试一骋。俯瞰潇水流，含漪渺千顷。

探奇下幽窟，潜蛟舞浪井。虚徐清风来，萧洒俗缘屏。

林梢法华寺，断梦凄以冷。清音非弦匏，吟啸坐日永。
和龚宗谕五绝
姚勉（宋代）

学不求名况为官，官甜初不似儒酸。
无能富贵都磨灭，直作浮云一样看。
和赵员外桂阳桥遇佳人
宋之问（唐代）

江雨朝飞浥细尘，阳桥花柳不胜春。金鞍白马来从赵，

玉面红胜本姓秦。妒女犹怜镜中发，侍儿堪感路傍人。

荡舟为乐非吾事，自叹空闺梦寐频。
菩萨蛮
程垓（宋代）

小窗荫绿清无暑。篆香终日萦兰炷。冰簟涨寒涛。清风一枕高。

有人团扇却。门掩庭花落。少待月侵床。教他魂梦凉。
双鹊
白玉蟾（宋代）

苍然东阿松，上有乌鹊枝。
双双噪西风，而背夕阳归。
双飞复双止，长与苍松期。
饥啄鼎（左口中邕左隹）啭巅，渴饮闽水湄。
莫苦飞太远，咫尺成相思。
春日六绝句 其四
杨万里（宋代）

江水夜韶乐，海棠春贵妃。殷勤向春道，莫遣一花飞。
时雨
赵秉文（金朝）

天降时雨，山川出云。天相休运，是生世臣。维我世臣，乃国于莘。

天子命之，牧尔邦民。北风喈喈，雨雪霏霏。嗟我晋人，而疮而痍。

吹之呴之，摩之拊之。于燠其寒，于饱其饥。既瘳既夷，不嚬以嘻。

孰为豺虎，载栅载垒。孰为蟊贼，载芟载理。无扰我乡，我乡我里。

无伐我桑，我桑我梓。远夷駾矣，我民休矣。公在在堂，如春斯温。

激矢在壶，折冲于樽。民安于廛，兵安于屯。公在在堂，锦衣绣裳。

敝予改为，斯民不忘。公在在堂，绣裳锦衣。我民之思，无以公归。
题两画轴
章甫（宋代）

绿树无多雨过，青山一半云遮。
断岸野桥春水，闭门茆屋谁家。
萼绿华歌
韦应物（唐代）

有一人兮升紫霞，书名玉牒兮萼绿华。

仙容矫矫兮杂瑶珮，轻衣重重兮蒙绛纱。

云雨愁思兮望淮海，鼓吹萧条兮驾龙车。

世淫浊兮不可降，胡不来兮玉斧家。
端阳杂咏 其四
陈堂（明代）

遗俗相传蜥蜴空，岂因希宠日当熊。翻疑飞燕多相妒，故遣长门捕守宫。
秋湖上晚景四首 其一
宋庠（宋代）

小小江山国，轻轻缟纻衣。波光清作面，天势碧成围。

岸蝶随人舞，沙鸥掠坐飞。此心兼此境，安得不忘机。
蝶恋花 其八
王之道（宋代）

杏靥桃腮俱有腼。常避孤芳，独斗红深浅。犯雪凌霜芳意展。

玉容似带春寒怨。

分得数枝来小院。依倚铜瓶，标致能清远。淡月帘栊疏影转。

骚人为尔柔肠断。
二月二十一日清明如樵展扫 其七
霍与瑕（明代）

本源同水木，雨露总遐思。白纸山山簇，红花帽帽欹。

舟车随远近，坟墓遍高卑。开凿何为者，苍空鉴不迟。
上林春令·十一月三十日见雪
毛滂（宋代）

蝴蝶初翻帘绣。万玉女、齐回舞袖。落花飞絮蒙蒙，长忆著、灞桥别后。
浓香斗帐自永漏。任满地、月深云厚。夜寒不近流苏，只怜他、后庭梅瘦。
咏唐史 房琯
韦骧（宋代）

蜀途赴难忠虽固，车战亡师咎已深。天子未归京未复，不知何暇有琴心。
双桐生空井
谢翱（宋代）

风飘白露井梧落，叶上丸丸缀灵药。琴枝连理凤鸣晨，辘轳双转银瓶索。
潘德久有龙眠三马百失其一俾予赋诗
王居安（宋代）

三马往往皆龙驹，神骏肯与凡马俱。
忽不见者其前驱，定应悄上天之衢。
君得其二已有馀，我欲与君分此图。
驽才患多不患无，四十万疋交何如。
龙眠已往不可呼，愈少愈贵宜宝储。
金刚随机无尽颂·善现起请分第二
释印肃（宋代）

菩提无相貌，凡夫多变豹。
不落堕野狐，不昧犹成罩。
粉蝶儿
毛滂（宋代）

雪遍梅花，素光都共奇绝。到窗前、认君时节。下重帏，香篆冷，兰前明灭。梦悠扬，空绕断云残月。

沈郎带宽，同心放开重结。褪罗衣、楚腰一捻。正春风，新著摸，花花叶叶。粉蝶儿，这回共花同活。
简林公似
五迈（宋代）

穷猿不择木，祥凤宜棲竹。
高门结驷荣，陋巷一瓢足。
仕有时为贫，贫乃急於禄。
夫君何所欠，百事尽从欲。
新谐种玉婚，大敞堆金屋。
镜里颜尚朱，庭前萱正绿。
中州不徜徉，炎海甘驰遂。
遂令君子心，度以小人腹。
我贫甚去年，全家久食粥。
独醒妒人醉，议诮那免俗。
名节千载光，富贵一炊熟。
朋友严简书，敢以石玫玉。
圣寿閤端午帖子 其三
许及之（宋代）

驾言康寿殿中来，排备凉亭与月台。此去天中才半月，从今日日要花开。
次韵明孺见遗之什
李处权（宋代）

世家传子又传孙，岂较前身与后身。
知足已如仓庾民，忘怀真是葛天民。
骑鲸又见诗无敌，射虎何须武绝伦。
白屋朱门果非是，万钱日食是何人。
宇文枢密挽诗
魏了翁（宋代）

夷考公言行，真成肃愍孙。
星枢绳懿武，月殿媲隆恩。
契阔成三世，凄凉隔九原。
壮夫襟上泪，并为两师垣。
寄题茶山
姚勉（宋代）

文献风流想故家，玉川室迩已人遐。
何时细赏文清竹，与客同煎陆羽茶。
宫词 其六十九
赵佶（宋代）

蓬莱宫殿五云低，广内楼台草色齐。忧在进贤忘寤寐，晓妆常是未鸣鸡。
子元太仆惠小山巾次韵奉谢
顾清（明代）

苏老危巾四百年，还从离合见方圆。临皋亭下一回首，丛桂林方别有天。

萧散最便麋鹿性，风流不上绮罗筵。晚来月照西窗下，犹恨鬅鬙鬓影偏。
自明港驿至确山途中作
沈道宽（清代）

松明照路催宵征，野烟杳霭云晦暝。须臾雨过现霁色，烟云欲尽山更青。

已闻栖乌散远树，更看浴鹭投前汀。晓日曈曈开画本，眼前妙笔无关荆。

朗陵自古富文物，宦游侨寓多豪英。炎刘末造国是坏，祇有处士余芳馨。

隐鳞藏羽足千古，朝评乡誉皆虚名。我来顾恋通德里，恰遇景物偏幽清。

长松短壑不少住，黄尘滚滚真劳形。人间荣辱浮名耳，何须嗣世跻公卿。

驱车过此意惨怆，回头一吊荀慈明。
送周知监二首
韩绛（宋代）

土瘠事刀耕，家无终岁蓄。
所资盐井利，持易他州粟。
射梅
李龙高（宋代）

由基去后挥瞻来，不惯穿杨惯射梅。
寄语东居莫涂抹，牺樽自是木之灾。
春晚郊行
卫宗武（宋代）

东风吹不断，芳草正萋萋。
暗绿藏禽语，残红襯与蹄。
莎汀连苇岸，麦陇间蔬畦。
往岁行春路，推敲认旧题。
江湖伟观
赵希桐（宋代）

华屋岿然占上方，一尊同此寄相羊。
江潮翻海莫天阔，湖水拍堤春草长。
莽莽越山凝紫翠，摇摇苏柳间青黄。
归鸿影里阑干晚，回首中州入渺茫。
岁日寄京师诸季端武等
韦应物（唐代）

献岁抱深恻，侨居念归缘。常患亲爱离，始觉世务牵。

少事河阳府，晚守淮南壖。平生几会散，已及蹉跎年。

昨日罢符竹，家贫遂留连。部曲多已去，车马不复全。

闲将酒为偶，默以道自诠。听松南岩寺，见月西涧泉。

为政无异术，当责岂望迁。终理来时装，归凿杜陵田。
次韵寅庵四首
黄庭坚（宋代）

未怪穷山寂寞居，此情常与世情疏。
谁家生计无闲地，太半归情已白须。
不用看云眠永日，会思临水寄双鱼。
公私逋负田园薄，未至妨人作乐无。
送罗惇诗赴举
李纲（宋代）

计偕西去不容迟，暂聚还分与愿违。丹桂一枝应俯拾，青云万里看横飞。

我方谪宦陪鸠杖，子欲成名戏綵衣。努力争先龙虎榜，发挥家学慰庭闱。
奉送瞿阁老出镇桂林
王邦畿（明代）

腊尽江风杨柳丝，楼台晴日迥生姿。周公坐论三王道，方叔行生六月师。

石室天光云欲晓，桂林春色雨初滋。劳劳西望旌旗远，元老谋猷见此时。
荆南怀古
李鼎元（清代）

猿声听尽客如何，漫续《离骚》吊汨罗。至喜亭遥山瘴少，莫愁村近竹枝多。

由来冠盖堪名里，信有铜鞮学唱歌。日暮汉皋惊岁晚，美人何处隔风波。
伋再和史君前诗末章闻已再乞宫祠伋居在远郊
谢伋（宋代）

追锋未下玺书催，鼎味调和欠尔梅。
太守印章常懒佩，神仙官府要同陪。
赤城霞起楼居见，紫逻云深吏引来。
岂羡蓬莱新日月，莫教寓士奉离杯。
尉氏妇
邵宝（明代）

嗟汝妇，孝汝姑，三年庐墓声呜呜。泪洒墓上柏，柏树为之枯。

彼反唇，此庐墓，此可讶兮彼可怒。寸土如寸金，寸寸皆妇心。

取汝心，不取汝孝，天地之间有名教。
生查子 集古赠双妹兼以送别
葛秀英（清代）

桃花落脸红，困立攀花久。垂柳拂妆台，掬翠香盈袖。

不敢苦相留，去是黄昏后。欲去又依依，几日还携手。
晚春
陆游（宋代）

莫笑花前醉堕巾，放翁又看一年春。
寻巢燕熟频穿户，酿蜜蜂年不避人。
楚庙羔豚初散社，稽山笋蕨正尝新。
要知不负年光处，南陌东阡自在身。
再归松溪旧居宿西林
徐凝（唐代）

五粒松深溪水清，众山摇落月偏明。

西林静夜重来宿，暗记人家犬吠声。
过江陵镇登秦申王坟读决策元功精忠粹德碑文有感近事而赋
汪梦斗（宋代）

力成和议得休兵，痛骂犹烦诸老生。拘执行人招覆灭，幸逃诛死罚殊轻。
郊祀纪事十首 其二
周紫芝（宋代）

内郎进表未平明，八玉排行御路平。今夜皇舆宿斋殿，九重和气满宫城。
相思曲（一作长相思）
权德舆（唐代）

少小别潘郎，娇羞倚画堂。有时裁尺素，无事约残黄。

鹊语临妆镜，花飞落绣床。相思不解说，明月照空房。
水竹园
释元肇（宋代）

开园多傍水，种竹近临皋。试问诸君子，何须快剪刀。

清风招六逸，碧浪识三高。却笑任公子，持竿欲钓鳌。
辞众偈
释道初（宋代）

昨日离城市，白云空往还。
松风清耳目，端的胜人间。
和晏相公答张提刑名诗三首·讲德
韩维（宋代）

上德钦明代，中阶翊亮司。
夔龙曜勋业，鸾凤肃威仪。
复古高文丽，为邦惠化绥。
还富奉侯瑞，归辅太平基。
酬罗正之提刑城东赏花之什
黄裳（宋代）

一气适来颜色明，一气适去颜色衰。花缘根蒂岂所托，颜色亦非花可为。

花约一时枯且荣，人约百岁行复归。一时百岁孰多寡，花发乃知人盛时。

一回花发一度醉，已无百与花为期。

韩子空寻院中长，走马归来谩惆怅。昔日城西未同醉，今日城东还独赏。

万事著意令人悲，邂逅多欢人愿随。破腊中来春渐渐，閒见芳梢青数点。

韶华九十犹更长，未尝一朝游醉乡。中含万巧欲倾泻，将与才思争光芒。

天台近得醉吟老，寄我新篇颂花好。扬鞭直指都城中，已踏东风杨柳道。

上苑初开芳意浓，急走长须为余报。竞香论色如梦中，蝴蝶翩翩绕芳草。

朱颜未愧雕栏红，莫向忙中放春过。
颂古十首
释昙华（宋代）

凿开荒径造浮图，往复商量价不孤。
无限落华随水去，夕阳春色满江湖。
畎亩十首 其七
王十朋（宋代）

竹有君子节，青青贯四时。桃李媚春光，千株弄妖姿。

世眼悦繁艳，畴能赏幽奇。君看桃李蹊，蹄毂纷争驰。

君看竹林下，形影谁相随。七贤久沦没，高躅犹可追。

吾家植千竿，风月足自怡。岂不竞时好，聊为岁寒期。
忆鸂鶒二首 其二
刘安上（宋代）

幸有春池阔，双双戏晚晖。庭闲宜对立，翅短莫高飞。

寇贼已闻熄，主人行且归。相将芰荷畔，看汝浴红衣。
三衢邂逅周月船论心数日临分
严羽（宋代）

同是江湖客，居然岁月多。心期看白发，归梦付沧波。

子去见家远，吾衰奈别何。几时船上月，载酒定相过。
三游洞
苏辙（宋代）

洞前危径不容足，洞中明旷坐百人。
苍崖硉兀起成柱，乱石散列如惊麇。
清溪百丈下无路，水满沙土如鱼鳞。
夜深明月出山顶，下照洞口才及唇。
沉沉深黑若大屋，野老构火青如磷。
平明欲出迷上下，洞气飘乱为横云。
深山大泽亦有是，野鸟鸣噪孤熊蹲。
三人一去无复见，至今冠盖长满门。
玉河进舟至玉泉山作 其二
弘历（清代）

溪村伊轧响缲车，閒却钩筐笑语哗。闻道南方春雨冷，恐迟蚕事忆杭嘉。
天净沙·画楼徙倚栏杆
李致远（元代）

画楼徙倚栏杆，
粉云吹做修鬟，
璧月低悬玉弯。
落花懒慢，
罗衣特地春寒。
送陈郎中知严州
徐照（宋代）

去作严光郡，前为列宿官。
水程趋阙近，丰岁得民安。
公暇行随鹤，宵寒卧听滩。
千峰临旧榭，曾约野人看。
送张舍人从军
汪元量（宋代）

大笑出门去，谁能笔砚囚。
十年浑不调，万里欲先侯。
衰尔吾将老，飞扬子未休。
他年身退遁，肯伴赤松游。
怀寄彭城朋好十首之五董大
贺铸（宋代）

希远来彭泽，聊为三迳资。
拂衣归底处，命驾定何时。